b'\n_START_ARTICLE_\nFr\xc3\xb6s\xc3\xb6 kirke\n_START_SECTION_\nKirkebygningen\n_START_PARAGRAPH_\nKirken ble oppf\xc3\xb8rt p\xc3\xa5 1200-tallet p\xc3\xa5 en gammel hedensk offerplass. Men allerede fra f\xc3\xb8r fantes det en kirke i sognet som trolig var et g\xc3\xa5rdskapell. Det var en trekirke som het V\xc3\xa4sterhus kapell og trolig ble oppf\xc3\xb8rt p\xc3\xa5 1000-tallet. Trekirken ble erstattet med en liten romansk steinkirke med langhus, smalere kor og en planlagt, men aldri utbygget apside. V\xc3\xa4sterhus kapell l\xc3\xa5 noen kilometer unna og restene av den forsvant da Fr\xc3\xb6s\xc3\xb6 flyplass ble bygget. Antakelig ble begge kirkene brukt parallelt fram til slutten p\xc3\xa5 1300-tallet. Fr\xc3\xb6s\xc3\xb6 middelalderkirke hadde langhus med rett avsluttet smalere kor og et stort t\xc3\xa5rn. Middelalderkirken ble ombygget p\xc3\xa5 1700-tallet. T\xc3\xa5rnet ble delvis revet og den nedre delen utgj\xc3\xb8r i dag kirkens v\xc3\xa5penhus. Vinduer og d\xc3\xb8rer ble laget st\xc3\xb8rre, flyttet og nye ble laget. I 1898 br\xc3\xb8t det ut en stor brann. Bare murene sto igjen etterp\xc3\xa5, men det lyktes \xc3\xa5 redde alt inventaret. Kirken ble gjenoppf\xc3\xb8rt delvis til sitt tidligere utseende. Ved restaureringen i 1929 \xe2\x80\x93 1930 ble det lagt enda mer vekt p\xc3\xa5 \xc3\xa5 g\xc3\xa5 tilbake til en 1700-tallets kirke med arv fra middelalderen. Ca. 1970 ble et mindre p\xc3\xa5bygg mellom sakristiet, koret og langhuset laget. Og et mindre p\xc3\xa5bygg ved v\xc3\xa5penhusets nordside ble laget ca. 1984.\n_START_SECTION_\nMiddelaldersk valfartskirke\n_START_PARAGRAPH_\nRelikvieskrinet i koret er fra 1200-tallet. De to helgenbildene, jomfru Maria og Olav den hellige, minner om kirkens betydning som valfartskirke.\n_START_SECTION_\nKlokket\xc3\xa5rn\n_START_PARAGRAPH_\nDet n\xc3\xa5v\xc3\xa6rende klokket\xc3\xa5rnet ble oppf\xc3\xb8rt i 1754 av Pehr Olofsson fra Dillne by i Ovikens sogn. Det best\xc3\xa5r underst av en bod. Over boden st\xc3\xa5r tolv stolper dekket med spon som i sin tur holder opp et \xc3\xa5ttekantet tak, ogs\xc3\xa5 det kledd med spon. Over taket hviler en l\xc3\xb8kformet kuppel med spir som er kledd med spon._NEWLINE_Storklokken er den s\xc3\xa5kalte Birgittaklokken. Hellige Birgitta skal if\xc3\xb8lge en gammel tradisjon ha passert igjennom Fr\xc3\xb6s\xc3\xb6n p\xc3\xa5 sin pilegrimsferd til Olav den helliges grav i Trondheim. Den lille klokken dateres til 1700-tallet.\n_START_SECTION_\nWilhelm Peterson-Berger\n_START_PARAGRAPH_\nWilhelm Peterson-Berger ligger begravd ved kirken. Hans mest folkekj\xc3\xa6re stykker har hentet inspirasjon fra traktene ved Fr\xc3\xb6s\xc3\xb6 kirke og inng\xc3\xa5r i samlingene Fr\xc3\xb6s\xc3\xb6blomster 1-3, for eksempel Vid Fr\xc3\xb6s\xc3\xb6 kyrka och Sommars\xc3\xa5ng.'